钦定古今图书集成/理学汇编/文学典/第104卷 > 简绍芳
## 钦定古今图书集成/理学汇编/文学典/第104卷 > 简绍芳

按《临江府志》：“绍芳，号西峃，新喻人。弱冠游滇南，题诗
山寺，翰林杨慎见而异之，使人物色，遂交焉。每入引
与俱。慎藏书甚多，简一览辄记，每谈论，应如响。在滇
南倡和，简为最多。后归隐蒙山，慎送以诗曰：‘金兰意
气昔论文，宴坐朝霜竟夕曛。千里驰驱来僰道，十年
羁旅共滇云。交游落落晨星散，踪迹悠悠逝水分。江
北，江南从此别，何时何地再逢君’。”简归后卒，其子谒
慎于泸阳，慎已病，呼拜床下，问：“西峃安否？”其子曰：“死
矣。”慎为大恸。著有《西峃樷寱》。